Huiswerker, nog ’n vrou vas vir moord op weldoener | Netwerk24
Huiswerker, nog ’n vrou vas vir moord op weldoener
Deur Alet Van Der Walt 07 Augustus 2018 06:00
Zorah Jogee is op 26 Maart in haar huis in Kroonstad vermoor.
Die polisie het twee verdagtes in die ondersoek na die moord op Zorah Jogee, ’n weldoener van Kroonstad, in hegtenis geneem.
Kapt. Stephen Thakeng, polisiewoordvoerder, sê die polisie kon danksy ’n wenk en speurwerk Jogee se huiswerker en nog ’n vrou in hegtenis neem. Volgens Thakeng het die polisie leidrade opgevolg en die twee vroue is in Evaton in Gauteng in hegtenis geneem.
Haar man, Shabir, het om 14:00 op haar lyk afgekom nadat hy haar nie op een van haar selfone kon bereik nie. Hy het onrustig geraak omdat sy hom by die egpaar se onderneming in die dorp moes aflos, maar nie opgedaag het nie.
Thakeng sê die twee verdagtes, Matebello Elisa Monatisa (54) en Ntomfuthi Msimanga (35), het Woensdag (01/08) op aanklag van moord in die Kroonstad-landdroshof verskyn.
Die saak is tot Maandag (13/08) vir borgaansoek uitgestel .
Jogee was by die liefdadigheidsorganisasie Northern Free State Caregivers betrokke en het volgens Felicity Combrinck 11 jaar onbaatsugtige werk in die gemeenskap verrig.